**Likumprojekta „Grozījumi Dokumentu juridiskā spēka likumā”**

**sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | Likumprojekts „Grozījumi Dokumentu juridiskā spēka likumā”(turpmāk – projekts) izstrādāts, pamatojoties uz Uzņēmējdarbības vides uzlabošanas pasākumu plāna 2014.–2015. gadam (apstiprināts ar Ministru kabineta 2014. gada 28. novembra rīkojumu Nr. 694) 8.1. apakšpunktu, kas paredzēja uzdevumu Tieslietu ministrijai sadarbībā ar Kultūras ministriju, Vides aizsardzības un reģionālās attīstības ministriju, Satiksmes ministriju un VAS „Latvijas Valsts radio un televīzijas centrs” izstrādāt normatīvos aktus, kas paredz:  1) fiziskai personai tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu;  2) ieviest jaunu terminu „dokumentu kopa”, kas paredzētu iespēju vairākus noteiktā secībā sakārtotus dokumentus parakstīt ar vienu parakstu. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Praksē ir novērots, ka iepirkuma dokumentos bieža prasība ir pievienot papilddokumentus, kuru autors ir trešā persona (izglītību apliecinoši dokumenti, partneru apliecinājums utt.). Dokumentu juridiskā spēka likuma 6. pants noteic, ka fiziskā persona var apliecināt tikai tāda dokumenta atvasinājuma pareizību, kura autors tā ir. Līdz ar to fiziskai personai kā procedūras kandidātam nav tiesību apliecināt dokumentu atvasinājumus. Minētais sarežģī pieteikumu vai piedāvājumu iesniegšanu.  Līdzīgas situācijas var veidoties arī citos gadījumos, kad fiziskai personai iestādē ir jāiesniedz dokumenta atvasinājums.  Lai atvieglotu fiziskai personai iespēju iestādē iesniegt dokumentu atvasinājumus, būtu lietderīgi Dokumentu juridiskā spēka likumā tai paredzēt tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu.  Papildus praksē ir novērots nesamērīgs administratīvais slogs gan fiziskām personām, gan juridiskām personām, ja iestādē ir nepieciešams iesniegt vairākus dokumentu atvasinājumus un katrs atvasinājums ir jāapliecina atsevišķi.  Jāvērš uzmanība, ka speciālajā likumā – Publisko iepirkumu likuma 33. panta septītajā daļā ir noteikts, ka, iesniedzot piedāvājumu vai pieteikumu, kandidāts vai pretendents ir tiesīgs visu iesniegto dokumentu atvasinājumu un tulkojumu pareizību apliecināt ar vienu apliecinājumu, ja viss piedāvājums vai pieteikums ir cauršūts vai caurauklots. Tomēr šis regulējums attiecas tikai uz iepirkuma procedūrām.  Lai personai (gan fiziskai, gan juridiskai) atvieglotu vairāku dokumentu atvasinājumu iesniegšanu arī citos gadījumos, būtu lietderīgi Dokumentu juridiskā spēka likumā ieviest jaunu terminu „dokumentu atvasinājumu kopums”, kas paredzētu iespēju vairāku dokumentu atvasinājumus apliecināt ar vienu parakstu.  Atbilstoši Ministru kabineta 2010. gada 28. septembra noteikumu Nr. 916 „Dokumentu izstrādāšanas un noformēšanas kārtība” (turpmāk – MK noteikumi Nr. 916) 47. punktam dokumenta atvasinājums ir dokuments, kas pilnībā vai daļēji atveido dokumenta oriģinālu. Dokumenta atvasinājumu izstrādā noraksta, izraksta vai kopijas veidā.  Par dokumentu atvasinājumu kopumu būs atzīstams tāds dokumentu kopums, kas sastāvēs no vairākiem atsevišķiem dokumentu atvasinājumiem (gan no vienas, gan vairākām lapām) un kurš būs noformēts atbilstoši MK noteikumos Nr. 916 noteiktajai kārtībai. Dokumentu atvasinājumu kopumā iekļauto atvasinājumu, kas būs uz vairākām lapām, atsevišķi caurauklot (cauršūt) nevajadzēs. Vārdi „dokumentu atvasinājumu kopums” projekta tekstā lietoti vispārzināmā nozīmē („dokumenta atvasinājums” ir dokuments, kas pilnībā vai daļēji atveido dokumenta oriģinālu, un to izstrādā noraksta, izraksta vai kopijas veidā, savukārt „kopums” ir kaut kas saistīts, vienots kā grupa).  Uzņēmējdarbības vides uzlabošanas pasākumu plāns 2014.–2015. gadam paredzēja uzdevumu ieviest jaunu terminu „dokumentu kopa”, kas paredzētu iespēju vairākus noteiktā secībā sakārtotus dokumentus parakstīt ar vienu parakstu.  Lai ieviestu jaunu terminu „dokumentu kopa”, tika meklēti risinājumi, kā nodrošināt dokumentu kopas nedalāmību un tajā esošo dokumentu nemainību. Tika nolemts, ka dokumentu kopa būtu jācaurauklo (jācauršauj), jo citas dokumentu autentiskuma un integritātes nodrošināšanas metodes nepasargās dokumentus no viltošanas. Iestādes izteica bažas, ka šāda regulējuma ieviešana var apgrūtināt papīra dokumentu kopas digitalizāciju (skenēšanu) un pievienošanu elektroniskajām dokumentu pārvaldības sistēmām, jo caurauklojumu (cauršuvumu) nevarēs atārdīt. Līdz ar to tika nolemts terminu „dokumentu kopa” neieviest.  Vienlaikus Dokumentu juridiskā spēka likumā ir jāveic grozījumi 1. panta pirmajā daļā, precizējot dokumenta definīciju, jo minētās normas piemērošanas rezultātā ir konstatēts, ka nav skaidri saprotams, kad fiziskai personai ir piemērojamas organizācijām paredzētās dokumentu noformēšanas prasības.  Nepieciešams precizēt Dokumentu juridiskā spēka likuma 4. panta pirmās daļas 3. punktu, paredzot, ka rekvizītu „paraksts” dokumentā var neiekļaut, ja citā (speciālā) likuma normā ir paredzēts īpašs izņēmums. Kā piemēru var minēt:   1. Civilprocesa likuma 406.5panta trešo daļu, kas noteic, ka brīdinājumu paraksta tiesnesis. Ja brīdinājums sagatavots elektroniski, tas ir saistošs bez paraksta; 2. likuma „Par nekustamā īpašuma nodokli” 6. panta 1.3daļu, kas noteic, ka uz maksāšanas paziņojuma, ja tas tiek sagatavots elektroniski, nav nepieciešams nodokļu administrācijas amatpersonas paraksts. Šādā gadījumā uz tā jābūt atzīmei: „Maksāšanas paziņojums sagatavots elektroniski un ir derīgs bez paraksta”; 3. likuma „Par grāmatvedību” 7. pantu, saskaņā ar kuru grāmatvedības reģistros izdara ierakstus, kas pamatoti ar attaisnojuma dokumentiem. Attaisnojuma dokuments ir dokuments, kurš apliecina uzņēmuma saimnieciskā darījuma esamību un kurā ietverti likumā noteiktie dokumenta rekvizīti (t.sk. paraksts (izņemot šā likuma [7.1](http://likumi.lv/doc.php?id=66460#p7.1)pantā minētos gadījumus)). Kā viens no šādiem izņēmuma gadījumiem tiek noteikts, ka par iekšēju attaisnojuma dokumentu var tikt uzskatīts arī iekšējs elektroniskais dokuments, kas nesatur rekvizītu „paraksts”, ja to ir apliecinājusi (autorizējusi) par saimnieciskā darījuma veikšanu un iekšējā attaisnojuma dokumentā sniegtās informācijas pareizību atbildīgā persona uzņēmuma vadītāja noteiktajā kārtībā.   Dokumentu juridiskā spēka likuma 6. panta piektās daļas 2. punkts noteic, ka organizācija var apliecināt tādu dokumentu atvasinājuma pareizību, kurus tā saņēmusi no citām organizācijām un fiziskajām personām, ja normatīvajos aktos nav noteikts, ka nepieciešama dokumenta autora piekrišana. Savukārt minētās daļas 3. punkts noteic, ka organizācija var apliecināt tādu dokumentu atvasinājuma pareizību, kurus fiziskās personas iesniedz šai organizācijai. Tādējādi regulējums 6. panta piektās daļas 3. punktā pēc būtības dublē to, kas jau izriet no 6. panta piektās daļas 2. punkta. Ievērojot minēto, kā arī Dokumentu juridiskā spēka likuma 6. panta ceturtajā daļā paredzētos grozījumus attiecībā uz fizisko personu tiesībām apliecināt dokumentu atvasinājumus, šā likuma 6. panta piektās daļas 3. punktu nepieciešams svītrot.  Projektā ir paredzēts:   1. precizēt termina „dokuments” definīciju, nosakot, ka organizācija (publisko vai privāto tiesību subjekts) likuma izpratnē ir tāds tiesību subjekts, kas dokumentu izstrādā un noformē iestādes vai amata pilnvaru ietvaros; 2. ieviest jaunu terminu „dokumentu atvasinājumu kopums”. Dokumentu atvasinājumu kopuma izstrādāšanas un noformēšanas prasības tiks noteiktas MK noteikumos Nr. 916; 3. noteikt fiziskai personai tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu; 4. noteikt, ka dokumentā var neiekļaut rekvizītu paraksts, lai tam būtu juridiskais spēks, ja citā likumā ir paredzēti īpaši gadījumi.   Projekts paredz likuma spēkā stāšanās termiņu (2017. gada 1. janvārī), lai līdz norādītajam datumam varētu apstiprināt Ministru kabinetā atbilstošus grozījumus MK noteikumos Nr. 916. | |
| 3. | Projekta izstrādē iesaistītās institūcijas | | Projektu izstrādāja Tieslietu ministrija sadarbībā ar Kultūras ministriju, Vides aizsardzības un reģionālās attīstības ministriju, Ekonomikas ministriju, Satiksmes ministriju, VAS „Latvijas Valsts radio un televīzijas centrs”, Latvijas Republikas Uzņēmumu reģistru (turpmāk – Uzņēmumu reģistrs), Valsts tiesu ekspertīžu biroju, Tiesu administrāciju, Valsts zemes dienestu un Latvijas Zvērinātu notāru padomi. | |
| 4. | Cita informācija | | Tieslietu ministrija ir saņēmusi Vides aizsardzības un reģionālās attīstības ministrijas 2013. gada 15. februāra vēstuli par priekšlikumiem administratīvā sloga mazināšanai dokumentu izstrādāšanas un noformēšanas jomā. Vēstulē tika sniegta informācija par problēmām saistībā ar prasībām iepirkumu dokumentācijas noformēšanā. Izstrādājot projektu, minētie priekšlikumi ir ņemti vērā. | |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz jebkuru fizisko personu. Pēc Centrālās statistikas pārvaldes provizoriskajiemdatiem Latvijā uz 2016. gada janvāri ir 1 971 300 iedzīvotāju[[1]](#footnote-1).  Projektā paredzētie grozījumi attiecas arī uz jebkuru publisko tiesību subjektu (Saeima, Valsts prezidents, Ministru kabinets, Ministru prezidents, Satversmes tiesa, pašvaldības, ministrijas, tiesu izpildītāji, zvērināti notāri, tiesas, Centrālā vēlēšanu komisija, Finanšu un kapitāla tirgus komisija, Latvijas Banka, Sabiedrisko pakalpojumu regulēšanas komisija, Korupcijas novēršanas un apkarošanas birojs un daudzas citas valsts institūcijas) vai privāto tiesību subjektu (komersants, biedrība, fiziska persona u.c.). | |
| 2. | Tiesiskā regulējuma ietekme uz tautsaimniecību un administratīvo slogu | Līdz ar anotācijas I sadaļas 2. punktā minētās problēmas atrisināšanu tiek samazināts administratīvais slogs attiecībā uz jebkuru publisko vai privāto tiesību subjektu vai fizisku personu, kura turpmāk varēs vairāku dokumentu atvasinājumus apliecināt ar vienu parakstu, jo nebūs jāapliecina katrs dokumenta atvasinājums atsevišķi.  Papildus tiek vienkāršota procedūra attiecībā uz fizisku personu, kurai turpmāk būs tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu. Minētais attieksies arī uz tāda dokumenta atvasinājuma apliecināšanu, kuru fiziskā persona ir saņēmusi no citām fiziskām personām un organizācijām. Tātad šajā gadījumā fiziskai personai nebūs jādodas pie organizācijas (dokumenta autora), lai tā apliecinātu dokumenta atvasinājumu. | |
| 3. | Administratīvo izmaksu monetārs novērtējums | Projekts šo jomu neskar. | |
| 4. | Cita informācija | Nav. | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu normatīvā regulējuma savstarpēju atbilstīgumu, vienlaikus attiecīgi grozījumi ir jāveic MK noteikumos Nr. 916, paredzot dokumentu atvasinājumu kopuma noformēšanas prasības.  Minētais normatīvā akta projekts tiks iesniegts Ministru kabinetā līdz projekta spēkā stāšanās dienai (2017. gada 1. janvārim). |
| 2. | Atbildīgā institūcija | Par normatīvā akta projekta izstrādi ir atbildīga Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tieslietu ministrija 2015. gada 16. aprīlī projektu ievietoja savā mājaslapā sadaļā „Sabiedrības līdzdalība”.  Tieslietu ministrija 2015. gada 23. septembrī rīkoja sanāksmi, kurā piedalījās Kultūras ministrija, Satiksmes ministrija, Ekonomikas ministrija, Valsts zemes dienests, Valsts tiesu ekspertīžu birojs, Tiesu administrācija, Uzņēmumu reģistrs, Latvijas Zvērinātu notāru padome un VAS „Latvijas Valsts radio un televīzijas centrs”. Sanāksmes laikā tika izvērtēti projektā paredzētie grozījumi. |
| 2. | Sabiedrības līdzdalība projekta izstrādē | Tieslietu ministrija ar 2013. gada 2. aprīļa vēstuli Nr. 1-22/1286 ir informējusi Augstāko tiesu, Latvijas Nacionālo arhīvu, Latvijas Zvērinātu notāru padomi par Vides aizsardzības un reģionālās attīstības ministrijas 2013. gada 15. februāra vēstulē izteiktajiem priekšlikumiem administratīvā sloga mazināšanai dokumentu izstrādāšanas un noformēšanas jomā. |
| 3. | Sabiedrības līdzdalības rezultāti | Sabiedrība varēja iepazīties ar Tieslietu ministrijas mājaslapā ievietoto projektu, kā arī izteikt par to viedokli no 2015. gada 16. aprīļa līdz 2015. gada 30. aprīlim. Sabiedrības priekšlikumi vai iebildumi par projektu netika saņemti.  Augstāka tiesa (2013. gada 30. aprīļa vēstule Nr. 10.1/3-1028), Latvijas Nacionālais arhīvs (2013. gada 8. maija vēstule Nr. 1-7/158) un Latvijas Zvērinātu notāru padome (2013. gada 26. aprīļa vēstule Nr. 01-11/698) atbalsta priekšlikumu paredzēt fiziskai personai tiesības apliecināt dokumentu atvasinājumus tādā apmērā, kāds pašreiz ir organizācijām. Minētais priekšlikums tika atbalstīts arī Tieslietu ministrijas 2015. gada 23. septembra sanāksmē, kurā piedalījās Kultūras ministrija, Satiksmes ministrija, Ekonomikas ministrija, Valsts zemes dienests, Valsts tiesu ekspertīžu birojs, Tiesu administrācija, Uzņēmumu reģistrs, Latvijas Zvērinātu notāru padome un VAS „Latvijas Valsts radio un televīzijas centrs”. Vienlaikus tika atbalstīts priekšlikums Dokumentu juridiskā spēka likumā ieviest jaunu terminu „dokumentu atvasinājumu kopums”, kas paredzētu iespēju vairākus dokumentu atvasinājumus apliecināt ar vienu parakstu. Ņemot vērā, ka iestādes izteica bažas par jauna termina „dokumentu kopa” ieviešanu, proti, ka tas var palielināt administratīvo slogu un apgrūtināt dokumentu digitalizācijas procesu iestādē, tad tika nolemts minēto terminu Dokumentu juridiskā spēka likumā neiekļaut. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs:

tieslietu ministrs Dzintars Rasnačs

16.05.2016. 11.59

1838

Ē.Inkina

67036969, [erika.inkina@tm.gov.lv](mailto:erika.inkina@tm.gov.lv)

1. Atbilstoši iedzīvotāju skaita aprēķina metodei (<http://www.csb.gov.lv/sites/default/files/dati/demstat_metodologija_lva_gala.pdf>) precīzs iedzīvotāju skaits tiks publicēts 2016. gada 27. maijā. [↑](#footnote-ref-1)